Kræmmerne er på plads, og snart er handlen på Hjallerup Marked i fuld gang.

Forprangsfesten er overstået med stor succes. 4000 unge mennesker var med i og udenfor markedsteltet i Hjallerup, og nu venter det egentlige marked fredag, lørdag og søndag. - Kræmmerne er kommet og har fået kaffe og rundstykker her til morgen, og nu er de klar til at handle, fortæller Stefan Jacobsen, der er næstformand i markedsudvalget. Der er endnu ikke kommet så mange at handle med, men det gør der, og samlet set forventer næstformanden at mellem 200.000 og 250.000 mennesker kigger forbi inden kræmmere og hestehandlere pakker sammen igen på søndag. - Det store rykind kommer over middag og i eftermiddag. Det er fredag, og der er mange, der er på arbejde, men så kommer de opgså, når de har fri. Antallet af heste på årets udgave af Hjallerup Marked vurderer næstformanden ligger omkring 300. Det har de gjort de sidste 3-4 år, så efter flere år med nedgang i antallet af heste, har markedet fundet et niveau, der holder. Vejret de næste dage bliver ikke høj sommer, men som næstformanden siger: - Der er altid markedsvejr. -Det er faktisk bedre med sådan noget vejr her end høj sol og høje temperaturer, hvis man er kræmmer. Folk handler mere, når der er sådan noget vejr, og går mere rundt til boderne, fortæller Stefan Jakobsen. TV2 Nord sender lørdag aften en længere reportage fra Hjallerup Marked. Den kan du se klokken 19.45 - lige efter nyhederne.